钦定古今图书集成/明伦汇编/氏族典/第414卷 > 《廖用贤尚友录》 > 古押衙
## 钦定古今图书集成/明伦汇编/氏族典/第414卷 > 《廖用贤尚友录》 > 古押衙

按《尚友录》：古押衙，唐建中时侠客也。郑尚书震有女
名无双，才色双绝，曾许其甥王仙客。后震以受伪命
处极刑，无双遂没入禁掖，仙客号痛几绝，无复望矣。
累月，忽报有中使押领内家三十人往园陵，以备洒
扫。仙客密使探之，无双亦与焉。次日，于驿中紫褥下
得书云：“常见敕使说，富平县古押衙，人闲有心人，今
能求之否？”仙客遂申府，请解驿务归本官。遂寻访古
生，闲居于村墅。仙客造谒，见古生，生所愿，必力致之，
缯彩宝玉之赠，不可胜计。一年未开口，秩满闲居于
县。古生忽来谓仙客曰：“某一武夫，年且老，何所用郎
君于某？竭分察郎君之意，将有求于老夫。老夫乃一
片有心人也，感郎君之深恩，愿粉身以答效。”仙客泣
拜，以实告古生。古生仰天，以手拍脑数四曰：“此事大
不易，然与郎君试求，不可朝夕便望。”仙客拜曰：“但生
前得见，岂敢以迟速为恨耶？”半岁无消息。一日扣门，
乃古生送书。书云：“茅山使者回，且来此。”仙客奔马见
古生，生乃无一言。又启使者，复云：“杀却也，且吃茶。”夜
深谓仙客曰：“宅中有女家人，识无双否？”仙客以采𬞟
对，仙客立取而至。古生端相，且笑且喜云：“借留三五
日，郎君且归。”后累日，且传语说曰：“有高品过，处置园
陵宫人。”仙客心甚异之，令塞鸿探所杀者，乃无双也。
仙客号哭，乃叹曰：“本望古生，今死矣。为之奈何？”流涕
欷歔，不能自已。是夕更深，闻扣门甚急，及开门，乃古
生也。领一篼子入，谓仙客曰：“此无双也，今死矣，心头
微热，后日当活，微灌汤药，切须静密。”言讫，仙客抱入
阁子中，独守之。至明，遍体有煖气，见仙客哭一声，遂
绝。救疗至夜方愈。古生又曰：“暂借塞鸿于屋后掘一
坑，坑稍深，抽刀断塞鸿头于坑中。”仙客惊怕。古生曰：
“郎君莫怕，今日报郎君恩足矣。比闻茅山道士有药
术，其药服之者立死，三日却活。某使人专求得一丸，
昨令采𬞟假作中使，以无双逆党，赐此药，令自尽。至
陵下，托以亲故百缣赎其尸，凡道路邮传，皆厚赂矣，
必免漏泄。茅山使者及舁篼人在野外处置讫，老夫
为郎亦自刎，郎君不必更居此门外。有担子一十人，
马五匹，绢三百匹，五更挈无双便发，变姓名浪迹以
避祸。”言讫举刃，仙客救之，头已落矣。